Frank Dahlgaard (KF), 1998-01-14:
For Det Konservative Folkeparti er nøgleordene i uddannelsespolitikken kvalitet i uddannelserne - KIU: Kvalitet i uddannelserne.
Ikke sådan at forstå, at vi ikke ønsker uddannelse til alle, men primært er det ikke helt overordnet og altafgørende for os, at alle skal have en uddannelse for enhver pris, hvis den pris er en synkende kvalitet i uddannelserne.
Det er det, vi har oplevet på en række områder, og det er den udvikling, vi ønsker at vende.
Det er jo også det, man gør andre steder i regeringsapparatet, og det var derfor, jeg roste den rapport, som kom i november i fjor fra Finansministeriet, som har nogle folk siddende for at overvåge, hvad der foregår på uddannelsesområdet, og som skrev denne rapport i serien »Danmark som foregangsland - uddannelser, omkostninger og resultater«.
Både rapporten og den analyse, der ligger bag,
er vi meget begejstrede for.
Der er behov for en national kvalitetsstrategi, hvor nøgleordet er kvalitet, og det undrer mig faktisk, når ministeren simpelt hen benægter, at der er sket et kvalitetsfald i uddannelserne i de senere år.
Selv Socialistisk Folkepartis ordfører for de videregående uddannelser har jo - jeg tror, det var for ca. 1½ år siden - tilkendegivet i en artikel i dagbladet Politiken, at der for de videregående uddannelsers vedkommende er tale om et kvalitetsfald af historiske dimensioner.
Det var det udtryk, som blev anvendt, så der er altså nogle - også ovre på det, man kalder venstrefløjen i Folketinget - der er klar over, at det kører i den gale retning, og at der må ske en opretning på kvalitetsområdet, og det er derfor, Venstre og Det Konservative Folkeparti kommer med dette forslag, som overordnet i fem hovedpunkter tilkendegiver, efter hvilke retningslinjer vi kan få en opstramning af kvaliteten.
At etablere et varigt nationalt kvalitetsinstitut, som evaluerer og vurderer kvaliteten på alle niveauer og uddannelsesinstitutioner i systemet, er helt klart noget, der er behov for.
Det er ikke nok med blot og bar selvevaluering, altså at man vurderer og, havde jeg nær sagt, giver sig selv karakterer.
Det må ske udefra, fra eksternt hold som en naturlig ting.
Det er det helt afgørende, og det er et af de helt afgørende forslagspunkter. Så har jeg lyst til lige at sige i den korte tid, jeg har, at gennemsigtighed i systemet, altså at man skal kunne sammenligne karakterer, finder vi er en god ting.
Vi tror ikke, der vil ske en konkurrence, så uddannelsesinstitutionerne, f.eks. ungdomsuddannelserne og gymnasierne, konkurrerer om at give højere karakterer - hvis vi altså vel at mærke har fået dette kvalitetsinstitut.
Det Konservative Folkeparti gik jo rent faktisk for nogle år siden ind for den lovgivning, der skulle stoppe den konkurrence; men når vi får etableret et kvalitetsinstitut, som kan sørge for, at kvaliteten bliver holdt, og at der ikke gives karakterer, der er i uoverensstemmelse med præstationerne, er det helt naturligt, at de karakterer også bliver offentliggjort, så man kan sammenligne dem.
Så får vi en konkurrence, som er sund og ikke fører til, at karaktersystemet devaluerer sig selv.
Om de videregående uddannelsers område vil jeg sige, at et af de vigtige punkter er en styrket vejledningsindsats.
Systemet er mere uoverskueligt end nogen sinde, og vi har sammen med partiet Venstre taget initiativ til en forespørgselsdebat, som formentlig kommer i næste måned, om det punkt.
Det er også et af de helt afgørende punkter.
Til sidst lidt om spørgsmålet om de organisatoriske rammer, hvor vi blandt mange andre forslag har et om, at der skal være nogle krav til, hvilke uddannelser man kan udbyde.
Man skal ikke i en usund konkurrence kunne udbyde
en hvilken som helst uddannelse uden at have kvalificerede lærerressourcer, lokaler nok og tilstrækkeligt med apparater.
Disse ting skal være i orden, før man kan udbyde en uddannelse.